ነባር የማኑፋክቸሪንግ መሬት ጥያቄዎች በተናጠል እንዲስተናገዱ ተወሰነ
የአዲስ አበባ ከተማ አስተዳደር ከ2007 ዓ.ም. በፊት ለማኑፋክቸሪንግ ኢንዱስትሪ ግንባታ መሬት የጠየቁ ኩባንያዎች በተናጠል እንዲስተናገዱ፣ ከ2007 ዓ.ም. ወዲህ መሬት የጠየቁ ኩባንያዎች ደግሞ የማኑፋክቸሪንግ ኢንዱስትሪ ልማት ኮርፖሬሽን በሚያለማው ኢንዱስትሪ ዞን እንዲስተናገዱ ውሳኔ አሳለፈ፡፡የአዲስ አበባ ከተማ መሬት ልማትና ማናጅመንት ቢሮ ከ2007 ዓ.ም. በፊት ለማኑፋክቸሪንግ ግንባታ መሬት የጠየቁ 159 ኩባንያዎችን ሰኔ 26 ቀን 2009 ዓ.ም. ይፋ ማድረጉ ይታወሳል፡፡ ይፋ ባደረገበት ማስታወቂያም የስም ዝርዝራቸው ያልወጣ ወይም ፕሮጀክቱን ያስገቡበት ቀን የተሳሳተባቸው ኩባንያዎች ቅሬታቸውን እንዲገልጹ አስታውቆ ነበር፡፡ እነዚህ ኩባንያዎች መሬት የተዘጋጀላቸው መሆኑንና በካቢኔ እየተወሰነ እንደሚያገኙም ተገልጿል፡፡የአዲስ አበባ ከተማ አስተዳደር ኢንዱስትሪ ልማት ቢሮ ኃላፊ አቶ ጀማል ኑሰባ ለሪፖርተር እንደገለጹት፣ ከ2007 ዓ.ም. በፊት ፕሮፖዛል አቅርበው የማኑፋክቸሪንግ ኢንዱስትሪ ለመገንባት ጥያቄ ያቀረቡ ኩባንያዎች መሬት እንዲሰጣቸው ተወስኗል፡፡አቶ ጀማል ጨምረው እንደገለጹት፣ ከ2007 ዓ.ም. ወዲህ በማኑፋክቸሪንግ ኢንዱስትሪ ግንባታ መሬት እንዲሰጣቸው ፕሮፖዛል ያቀረቡ ኩባንያዎች ደግሞ፣ የማኑፋክቸሪንግ ኢንዱስትሪ ልማት ኮርፖሬሽን በሚያለማው የኢንዱስትሪ ዞን ውስጥ እንዲስተናገዱ የከተማው አስተዳደር ወስኗል፡፡በቅርቡ የተቋቋመው የማኑፋክቸሪንግ ኢንዱስትሪ ልማት ኮርፖሬሽን ቢሮ ከፍቶ ራሱን በሰው ኃይል አደራጅቷል፡፡ አቶ ጀማል ኮርፖሬሽኑ የኢንዱስትሪ ዞን ለማልማት 100 ሔክታር መሬት መረከቡን ጠቁመዋል፡፡ የከተማ አስተዳደሩም ለግንባታ የሚሆን በጀት መድቧል ብለዋል፡፡ግንባታ ለመጀመር የዲዛይን ሥራዎች እየተሠሩ እንደሆነም አቶ ጀማል አክለዋል፡፡ የከተማ ቦታ በሊዝ ስለመያዝ ኅዳር 2004 ዓ.ም. የወጣው አዋጅ ቁጥር 721/2004፣ መሬት ለልማት የሚቀርበው በጨረታ ወይም በምደባ ብቻ እንደሚሆን ደንግጓል፡፡በተለይ ለማኑፋክቸሪንግ ኢንዱስትሪ መሬት በምደባ እንደሚቀርብ ቢደነገግም፣ በአዲስ አበባ ከተማ የመሬት አቅርቦት አነስተኛ እየሆነ በመምጣቱ የከተማው ካቢኔ አዲስ አሠራር ለመዘርጋት መገደዱ ተገልጿል፡፡በዚህ መሠረት ለዓመታት በመሬት ጥያቄ የተጉላሉ አልሚዎች በተናጠል መሬት እንዲሰጣቸው፣ አዳዲሶቹ ደግሞ በኢንዱስትሪ ዞን ውስጥ እንዲስተናገዱ አስተዳደሩ መወሰኑን አቶ ጀማል አረጋግጠዋል፡፡ 